Қазақстан Республикасы

Үкіметінің

2024 жылғы 17 қыркүйектегі

№ 754 [қаулысымен](http://online.zakon.kz/Document/?doc_id=38703836)

бекітілген

Кәсіпкерлік субъектілері шығарған облигациялар бойынша кепілдік беру

қағидалары

1-тарау. Жалпы ережелер

1. Осы Кәсіпкерлік субъектілері шығарған облигациялар бойынша кепілдік беру қағидалары (бұдан әрі - Облигациялар бойынша кепілдік беру қағидалары) Қазақстан Республикасының Кәсіпкерлік кодексі (бұдан әрі - Кодекс) [94-бабының 3-тармағына](http://online.zakon.kz/Document/?doc_id=39147530#sub_id=940300) сәйкес әзірленді және кәсіпкерлік субъектілері шығарған облигациялар бойынша кепілдік беру шарттары мен тетігін айқындайды.

2. Осы Облигациялар бойынша кепілдік беру қағидаларында мынадай негізгі ұғымдар пайдаланылады:

1) айналым қаражатын толықтыру - эмитент облигацияларын шығару шарттары жобасының эмитенттің мәлімделген қызметімен байланысты әрі салықтық міндеттемелерді, зейнетақылық және әлеуметтік аударымдарды, кедендік төлемдерді/алымдарды/баждарды төлеуді қамтымайтын нысаналы мақсаты;

2) «Астана» халықаралық қаржы орталығы (бұдан әрі - АХҚО) - Қазақстан Республикасының Президенті айқындайтын шекарасы анық белгіленген, қаржы саласындағы ерекше құқықтық режим қолданылатын Астана қаласының шегіндегі аумақ;

3) АХҚО-ның қаржылай көрсетілетін қызметтерді реттеу жөніндегі уәкілетті органы - АХҚО юрисдикциясындағы қаржылай көрсетілетін қызметтерді реттеуді жүзеге асыратын тәуелсіз уәкілетті орган;

4) АХҚО қор биржасы - АХҚО-да қаржы құралдарының сауда-саттығын ұйымдастырушылық және техникалық тұрғыдан қамтамасыз етуді жүзеге асыратын акционерлік қоғам ұйымдық-құқықтық нысанындағы заңды тұлға;

5) АХҚО қор биржасының облигациялар шығару жөніндегі актісі - АХҚО қор биржасында облигациялар шығару тәртібін регламенттейтін АХҚО биржалық реттеуі шеңберіндегі нормативтік құжат;

6) АХҚО қор биржасының орталық депозитарийі - АХҚО-ның қолданыстағы құқығына сәйкес тіркелген, АХҚО-ның Қаржылай көрсетілетін қызметтерді реттеу комитеті берген лицензияның негізінде депозитарлық қызметті жүзеге асыратын жекеше компания;

7) АХҚО қор биржасының тіркеушісі - АХҚО-ның қолданыстағы құқығына сәйкес тіркелген, қызметі бағалы қағаздар тізілімін қалыптастыру және жүргізу бойынша қызметтер көрсететуге сайып келетін жекеше компания;

8) АХҚО қор биржасының орталық депозитарийінің қағидалары - АХҚО қор биржасы орталық депозитарийінің бағалы қағаздар нарығының субъектілерімен өзара қарым-қатынасының шарттары мен тәртібін айқындайтын құжат;

9) бағалы қағаздар нарығын мемлекеттік реттеу жөніндегі уәкілетті орган - қаржы нарығын және қаржы ұйымдарын мемлекеттік реттеуді, бақылауды және қадағалауды жүзеге асыратын мемлекеттік орган;

10) банк-төлем агенті - банк немесе банк операцияларының жекелеген түрлерін жүзеге асыратын ұйым;

11) «жасыл» жобалар - бекітілген сыныптама (таксономия) негізінде айқындалған, Қазақстан Республикасының экология заңнамасына сәйкес қолда бар табиғи ресурстарды пайдалану тиімділігін арттыруға, қоршаған ортаға келеңсіз әсер ету деңгейін төмендетуге, энергия тиімділігін, энергия үнемдеуді арттыруға, климаттың өзгеру салдарын жұмсартуға және климаттың өзгеруіне бейімделуге бағытталған жобалар;

12) «жасыл» облигация - «жасыл» жобаларды іске асыру мақсатында ақша қаражатын тарту үшін кәсіпкерлік субъектілері Қазақстан Республикасының заңнамасына сәйкес шығаратын және қор биржасының ресми тізіміне енгізілген және (немесе) АХҚО актілеріне сәйкес шығарылып, АХҚО қор биржасының тізіміне енгізілген, кірісі тіркелген борыштық құрал;

13) «жасыл» таксономия - Қазақстан Республикасының [экология заңнамасына](http://online.zakon.kz/Document/?doc_id=33339998) сәйкес «жасыл» облигациялар және «жасыл» кредиттер арқылы қаржыландыруға жататын «жасыл» жобалардың жіктемесі;

14) жоба (бизнес-жоба) - кәсіпкерлік қызметтің мемлекеттік қаржылай қолдау көрсетілетін қызмет шеңберінде кіріс алуға бағытталған және Қазақстан Республикасының заңнамасына қайшы келмейтін бастамашылық қызмет ретінде эмитент жүзеге асыратын түрлі бағыттарындағы іс-қимыл мен іс-шаралар жиынтығы;

15) инвестициялық мақсаттар - негізгі құралдарды сатып алу, және (немесе) салу, және (немесе) жаңғырту, және (немесе) реконструкциялау, және (немесе) күрделі жөндеу, биологиялық және (немесе) материалдық емес активтерді сатып алу (осы анықтамада көрсетілген мақсаттарға байланысты ақы төлеу шоттарына сәйкес негізгі құралдардың/биологиялық/материалдық/ материалдық емес активтердің құнына енгізілген қосылған құн салығы бойынша шығыстар да инвестицияға жатады);

16) қайта қаржыландыру - эмитенттің бұдан бұрын туындаған ақшалай міндеттемелерін эмитент облигацияларды орналастырудан алған қаражат есебінен алмастыру, бұл ретте қайта қаржыландыру сомасына сыйақыны, айыппұлдарды, өсімпұлдарды және сот тәртібімен де, соттан тыс тәртіппен де берешекті өндіріп алуға байланысты өзге де төлемдерді есепке алмағанда, тек негізгі борыш кіреді;

17) кәсіпкер - өз қызметін осы Облигациялар бойынша кепілдік беру қағидаларына [1-қосымшаға](#sub1) сәйкес тізбе бойынша экономикалық қызметтің басым түрлерінде жүзеге асыратын, сондай-ақ Қазақстан Республикасының [Азаматтық кодексіне](http://online.zakon.kz/Document/?doc_id=51006061) немесе АХҚО-ның қолданыстағы құқығына сәйкес облигациялар түрінде қаржы құралдарын шығаратын, жұмыс істеп тұрған кәсіпкерлік субъекті мәртебесі бар шағын және (немесе) орта кәсіпкерлік субъектісі;

18) кепілдік - эмитенттің орналастырылған облигациялардың номиналды құны сомасының бір бөлігін төлеу жөніндегі міндеттемелерін орындауы үшін қаржы агенттігінің облигация ұстаушылар алдында облигациялар бойынша кепілдік шартының талаптарына сәйкес кепілдік сомасы шегінде жауап беру міндеттемесі;

19) кепілдік шарты - қаржы агенттігі, облигация ұстаушылардың өкілі және эмитент арасында кәсіпкерлік жөніндегі уәкілетті орган бекітетін нысан бойынша кепілдік беру туралы жасалған үшжақты жазбаша келісім.

Кепілдік шарты қағаз жеткізгіште/электрондық нысанда жасалады, бұл ретте кепілдік шартының электрондық нысанына Қазақстан Республикасының қолданыстағы заңнамасына сәйкес электрондық цифрлық қолтаңбамен қол қойылады.

20) қаржы агенттігінің кепілдігі бар облигациялар - эмитент шығарған және қор биржасының және/немесе АХҚО қор биржасының ресми тізіміне енгізілген, қаржы агенттігі эмитенттің орналастырылған облигациялардың номиналды құны сомасының бір бөлігін төлеу жөніндегі міндеттемелерін облигациялар бойынша кепілдік шартының талаптарына сәйкес кепілдік сомасы шегінде орындауды жүзеге асыратын облигациялар, оның ішінде «жасыл» облигациялар;

21) қамтамасыз етілген облигация - эмитент міндеттемелерін орындау толық немесе ішінара эмитент мүлкінің кепілімен, үшінші тұлғалар кепілдігімен қамтамасыз етілген облигация;

22) қаржы агенттігі - «Даму» кәсіпкерлікті дамыту қоры» акционерлік қоғамы;

23) қаржы агенттігінің уәкілетті органы - өз қызметін қаржы агенттігінің жарғысымен, қаржы агенттігінің кредиттік саясатымен берілген және қаржы агенттігінің ішкі құжаттарымен бекітілген өкілеттіктері шегінде жүзеге асыратын, тұрақты жұмыс істейтін алқалы орган;

24) қаржы консультанты - жасалған шартқа сәйкес эмитенттің бағалы қағаздарын қор биржасының ресми тізіміне енгізу мәселесі бойынша эмитентке консультациялық қызметтер көрсететін ұйым;

25) қор биржасы - акционерлiк қоғам ұйымдық-құқықтық нысанында құрылған, дауыс беретін акцияларының жалпы санының кемінде жиырма бес пайызы Қазақстан Республикасының Ұлттық Банкіне тиесілі, сауда-саттықты осы сауда-саттықты ұйымдастырушының сауда жүйелерiн пайдалана отырып тiкелей жүргiзу арқылы оны ұйымдастырушылық және техникалық тұрғыдан қамтамасыз етудi жүзеге асыратын заңды тұлға;

26) листинг - бағалы қағаздарды қор биржасындағы және/немесе АХҚО қор биржасындағы бағалы қағаздардың ресми тiзiмiнiң санатына және (немесе) секторына қосу, оларға қосу және онда болу үшін қор биржасының және/немесе АХҚО қор биржасының iшкi құжаттарында бағалы қағаздарға және олардың эмитенттерiне арнайы (листингтiк) талаптар белгiленген;

27) облигация ұстаушы - бағалы қағаздарды ұстаушылар тізілімі жүйесінде немесе номиналды ұстауды есепке алу жүйесінде тіркелген, облигациялар бойынша құқығы бар тұлға;

28) облигацияларды орналастырудан түскен қаражатты нысаналы пайдалану - облигацияларды орналастырудан түскен қаражатты эмитенттің осы Облигациялар бойынша кепілдік беру қағидаларының шарттарына сәйкес келетін мақсаттарға пайдалануы (нысаналы пайдалану жиынтығында кәсіпкердің активке/жұмыстарға/көрсетілетін қызметтерге толық көлемде ақы төлегенін, алғанын және пайдаланғанын және (немесе) осы Облигациялар бойынша кепілдік беру қағидаларының шарттарына сәйкес басқа мақсаттарға қол жеткізгенін растайтын тиісті құжаттармен расталады);

29) облигациялар бойынша кепілдік беру шарты - кәсіпкерлік жөніндегі уәкілетті орган бекітетін нысан бойынша қаржы агенттігі, облигация ұстаушылардың өкілі және эмитент арасында жасалатын үшжақты жазбаша келісім, оның талаптары бойынша қаржы агенттігі Қазақстан Республикасының заңнамасына сәйкес жеке кәсіпкерлік субъектілері шығарған және қызметін Қазақстан Республикасының аумағында, сондай-ақ АХҚО актілеріне сәйкес жүзеге асыратын қор биржасының ресми тізіміне енгізілген және АХҚО қор биржасының тізіміне енгізілген орналастырылған облигациялардың номиналды құны сомасының бір бөлігін төлеуге кепілдік береді.

Облигациялар бойынша кепілдік беру шарты қағаз жеткізгіште/электрондық нысанда жасалады, бұл ретте кепілдік шартының электрондық нысанына Қазақстан Республикасының қолданыстағы заңнамасына сәйкес электрондық цифрлық қолтаңбамен қол қойылады;

30) облигациялар шығару шарттары - эмитент, оның қаржы жағдайы, сатылуы болжанатын облигациялар, шығарылым көлемі, шығарылымдағы облигация саны, оларды шығару, орналастыру, айналысқа жіберу, сыйақы төлеу, өтеу рәсімі мен тәртібі туралы мәліметтерді және инвестордың облигацияны сатып алу туралы шешіміне әсер ететін басқа да ақпаратты қамтитын құжат;

31) облигацияларды орналастыру - облигацияларды бастапқы бағалы қағаздар нарығында сату;

32) облигацияларды өтеу - орналастырылған облигацияларды облигациялар шығару шарттарында белгiленген тәртiппен облигацияның сыйақысы мен номиналды құнын төлеу жолымен (кейiннен сату мақсатынсыз) эмитенттiң айналыстан алып қою бойынша іс-қимылы;

33) облигация ұстаушылардың өкiлi - бағалы қағаздардың қайталама нарығындағы облигациялар айналысы, облигациялар бойынша сыйақы төлеу және оларды өтеу процесiнде эмитентпен жасалған шарт негiзiнде облигация ұстаушылардың мүддесiнде әрекет ететін ұйым;

34) орталық депозитарий - «Бағалы қағаздар рыногы туралы» Қазақстан Республикасының [Заңында](http://online.zakon.kz/Document/?doc_id=51041258) көзделген қызмет түрлерін жүзеге асыратын коммерциялық емес мамандандырылған акционерлік қоғам;

35) өңірлік үйлестіруші - облыс (астана, республикалық маңызы бар қалалар) әкімі айқындайтын жергілікті атқарушы органның кәсіпкерлік саласындағы құрылымдық бөлімшесі;

36) сыйақы мөлшерлемесі - облигацияны орналастыру нәтижесінде эмитент алған ақшаны пайдаланғаны үшін облигация ұстаушыға мерзімді негізде төленуге тиіс, облигациялар шығару шарттарында белгіленген пайызбен көрсетілген сыйақы мөлшерлемесі;

37) сыртқы бағалау провайдері - іске асыру межеленген немесе іске асырылып жатқан, «жасыл» облигация шығару арқылы қаржыландырылатын «жасыл» жоба бойынша тәуелсіз бағалауды жүзеге асырып, тиісті қорытынды дайындайтын ұйым;

38) уәкілетті орган - кәсіпкерлік жөніндегі уәкілетті орган;

39) үлестес/байланысты тұлғалар - «Акционерлік қоғамдар туралы» Қазақстан Республикасының Заңы [64-бабының 1, 1-1 және 2-тармақтарына](http://online.zakon.kz/Document/?doc_id=51039594#sub_id=640000), «Жауапкершілігі шектеулі және қосымша жауапкершілігі бар серіктестіктер туралы» Қазақстан Республикасының Заңы [12-1-бабының 1 және 2-тармақтарына](http://online.zakon.kz/Document/?doc_id=51009179#sub_id=12010100) сәйкес жеке және заңды тұлғалар;

40) эмитент - облигациялар шығаруды жүзеге асыратын кәсіпкер;

41) электрондық өтінім - ақпарат электрондық-цифрлық нысанда ұсынылған және электрондық цифрлық қолтаңба арқылы куәландырылған мемлекеттік қолдау алуға өтініш;

42) электрондық құжаттар топтамасы - өтініш берушінің немесе осы құжатты куәландыруға өкілеттігі бар тұлғаның не көрсетілетін қызметті алушының өзі қатысқанда берген жазбаша келісімі негізінде кәсіпкерлерге қызмет көрсету орталығының уәкілетті жұмыскерінің электрондық-цифрлық қолтаңбасымен куәландырылған, төлнұсқа құжаттың түрін және ақпаратын (деректерін) электрондық-цифрлық нысанда толық көрсететін құжаттар.

3. Эмитенттердің облигациялары бойынша, оның ішінде АХҚО актілеріне сәйкес шығарылған және қызметін Қазақстан Республикасының аумағында жүзеге асыратын АХҚО қор биржасының ресми тізіміне енгізілген «жасыл» облигациялар бойынша кепілдік беру кәсіпкерлерді қаржылай қолдау құралы болып табылады және кәсіпкерлік субъектілерінің қаржы ресурстарына қол жеткізуін кеңейту және қамтамасыз ету үшін пайдаланылады.

4. Қаржы агенттігі кепілдігінің құнын уәкілетті орган республикалық бюджет қаражаты есебінен төлейді және ол кепілдік сомасының 20 %-ын құрайды. Шығарылған кепілдіктердің құнынан алынған қаражат кейінге қалдырылған табыс ретінде есепке алынады және шығарылған кепілдіктің қолданылу мерзімі ішінде ай сайын амортизацияланады. Кепілдік шартының қолданылуы тоқтатылған кезде сома кейіннен жобаларға кепілдік беру үшін пайдаланылады.

Босаған қаражат есебінен кепілдік беру көлемі босаған қаражаттың кепілдік шарттарының қолданысы тоқтатылуы есебінен қалыптастырылған көлемінің 5-ке тең (100 %/20 %) мультипликаторға көбейтіндісіне тең.

Қаржы агенттігі алынған қаражатты әртүрлі қаржы құралдарына орналастырады.

5. Облигациялар бойынша кепілдік беру үшін көзделген қаражатты кәсіпкерлік жөніндегі уәкілетті орган қаржы агенттігіне өздерінің араларында жасалатын қаражатты аударуға арналған шарт негізінде қаржы агенттігінің арнайы шотына республикалық бюджет қаражаты есебінен аударады.

Облигациялар бойынша жергілікті бюджет қаражаты есебінен кепілдік беру үшін көзделген қаражатты өңірлік үйлестіруші қаржы агенттігіне кәсіпкерлік жөніндегі уәкілетті орган бекіткен субсидиялау және (немесе) кепілдік беру туралы шарттың үлгілік нысанына сәйкес жеке кәсіпкерлік субъектілері шығарған облигациялар бойынша жасалатын кепілдік беру шарты негізінде аударады.

Осы Облигациялар бойынша кепілдік беру қағидаларын іске асыру шеңберінде қаржы агенттігіне қаражат аударуды қаржы агенттігінің арнайы шотына қаражат аудару шартына сәйкес өңірлік үйлестіруші/кәсіпкерлік жөніндегі уәкілетті орган жүзеге асырады.

Облигациялар бойынша ішінара кепілдік беру үшін бюджет қаражаты жетіспеген жағдайда қаржы агенттігі облыстың (астананың, республикалық маңызы бар қалалардың) жергілікті атқарушы органынан/кәсіпкерлік жөніндегі уәкілетті органнан қосымша қаражат алғанға дейін ішінара кепілдік беруді тоқтата тұрады.

6. Облигациялар бойынша кепілдік беру нысанындағы қолдау шарасын қаржыландыру республикалық және/немесе жергілікті бюджеттердің қаражаты есебінен жүзеге асырылады.

Кепілдік беруге бөлінген және жеке кәсіпкерлік субъектілері шығарған облигациялар бойынша кепілдік беру шартының қолданылу кезеңі ішінде пайдаланылмаған республикалық және/немесе жергілікті бюджет қаражатын кәсіпкерлік субъектілерінің жобаларын субсидиялауға және/немесе кепілдік беруге пайдалануға жол беріледі.

7. Тиісті қаржы жылында бекітілген жаңа жобалар шеңберінде облигациялар бойынша кепілдік беру үшін бюджетті бөлу:

өңдеу өнеркәсібіне - бюджет қаражатының 50 %-ына дейін;

қызмет көрсету бойынша қызметке, оның ішінде сауда қызметі саласында - бюджет қаражатының 30 %-ына дейін;

микро және шағын кәсіпкерлік субъектілерінің қызметіне бюджет қаражатының 20 %-ына дейін жүзеге асырылады.

Бұл ретте өңдеу өнеркәсібіндегі және/немесе қызметтер көрсетуге және сауда қызметі саласындағы, және/немесе микрокәсіпкерлік субъектілеріндегі жобаларды қолдау шеңберінде бөлінген және қаржы жылының 1 қыркүйегіне пайдаланылмаған қаражатты қаржы агенттігі кепілдік беру қажеттігіне қарай солардың арасында қайта бөледі.

2-тарау. Кәсіпкерлік субъектілері шығарған облигациялар бойынша кепілдік беру тәртібі

1-параграф. Эмитенттерге қойылатын шарттар мен талаптар

8. Мыналар:

осы Облигациялар бойынша кепілдік беру қағидаларына [1-қосымшаға](#sub1) сәйкес тізбе бойынша экономикалық қызметтің басым түрлеріндегі жобаларды іске асыру үшін облигациялар шығару мен орналастыруды жүзеге асыратын эмитенттер;

«жасыл» жобаларды іске асыруды қаржыландыру үшін Қазақстан Республикасының заңнамасына және (немесе) АХҚО актілеріне сәйкес «жасыл» облигациялар шығаруды және орналастыруды жүзеге асыратын эмитенттер осы Облигациялар бойынша кепілдік беру қағидалары шеңберінде қатысушылар болып табылады.

9. Мыналар:

1) моторлы көлік құралдарын және Қазақстан Республикасының заңнамасына сәйкес дәрілік зат ретінде тіркелген, құрамында спирті бар медициналық мақсаттағы өнімдерді (бальзамдардан басқа) шығаруды көздейтін жобаларды қоспағанда, акцизделетін тауарларды/өнімдерді шығаруды жүзеге асыратын эмитенттер;

2) қиыршық тасты және құмды карьерлерді игеру жобаларын қоспағанда, ірі салық төлеушілер тізбесіне қосылған, тау-кен өндіру өнеркәсібіндегі және карьерлерді игерудегі жобаны іске асыруды жоспарлайтын эмитенттер;

3) құрылтайшылары (оның ішінде қатысушылары, акционерлері) мемлекеттік кәсіпорындар/мекемелер, ұлттық басқарушы холдингтер, ұлттық компаниялар мен қаржы агенттігінің уәкілетті органы өтінімді қараған кезде акцияларының (жарғылық капиталына қатысу үлестерінің) елу және одан көп пайызы тікелей немесе жанама түрде мемлекетке, ұлттық басқарушы холдингке, ұлттық холдингке, ұлттық компанияға тиесілі ұйымдар болып табылатын эмитенттер/индустриялық-инновациялық қызмет субъектілері, олармен үлестес тұлғалар;

4) меншік нысаны «Коммерциялық емес ұйымдар туралы» Қазақстан Республикасы Заңының [10-бабына](http://online.zakon.kz/Document/?doc_id=51021519#sub_id=100000) сәйкес жекеше мекеме ретінде ресімделген кәсіпкерлер;

5) облигацияларды орналастырудан түскен қаражат есебінен актив сатып алынған тұлғаға оны сатуды/сыйға тартуды/сенімгерлік басқаруға/жалға/өтеусіз пайдалануға беруді жүзеге асырған және/немесе жүзеге асыруды жоспарлаған кәсіпкерлер, оның ішінде осы тұлғаға қосылу немесе осы тұлғамен бірігу нысанында кәсіпкер кәсіпорнын қайта ұйымдастыруды жүргізетін және/немесе болашақта жоспарлайтын кәсіпкерлер;

6) кепілдік алуға өтінім берген кезде жеке кәсіпкерлік субъектісі ретінде қызметін толық тоқтатқан немесе тоқтатып қойған кәсіпкерлер осы Облигациялар бойынша кепілдік беру қағидалары шеңберінде қатысушылар болып табылмайды.

10. Осы Облигациялар бойынша кепілдік беру қағидалары шеңберінде облигацияларды орналастырудан алынған қаражат бойынша эмитенттің өнім берушілермен, мердігерлермен, өзге контрагенттермен есеп айырысуы қолма-қол ақшасыз төлем жасау нысанында жүзеге асырылады.

2-параграф. Кепілдік беру шарттары

11. Кепілдік Қазақстан Республикасының бағалы қағаздар нарығы туралы заңнамасына сәйкес шығарылған және қор биржасының ресми тізіміне енгізілген облигацияларға қолданылады.

Кепілдік бойынша міндеттемелерді орындау эмитенттің орналастырылған (сатып алынғандарды шегергенде) облигациялары бойынша дефолт туындаған жағдайда облигация ұстаушыларға облигациялардың номиналды құнының бір бөлігін төлеуге байланысты эмитенттің міндеттемелерін өтеу жолымен басталады.

12. Кепілдік инвестициялық жобаларды, сондай-ақ өндірісті жаңғыртуға және кеңейтуге бағытталған жобаларды іске асыруды қаржыландыру үшін кәсіпкерлік субъектілері шығарған облигацияларға, оның ішінде «жасыл» облигацияларға қолданылады.

13. Эмитенттің кепілдік берілетін облигацияларын, оның ішінде «жасыл» облигациялар шығарудың жиынтық номиналды құны бір эмитентке 5 (бес) миллиард теңгеден аспайды. Кепілдік мөлшері облигация шығару көлемінің 50 %-ынан аспайды, бірақ бір эмитентке 2,5 (екі жарым) миллиард теңгеден аспауға тиіс, бұл ретте эмитент облигациялар бойынша (кепілдік) құны облигация шығару көлемінің 50 %-ынан кем болмайтын мөлшерінде қамтамасыз етуді ұсынады.

14. Облигация шығару шарттарында облигацияларды орналастырудан алынған ақшаны пайдаланудың нысаналы мақсаты:

1) ұйымдардың, сондай-ақ кәсіпорындардың үлестерін, акцияларын мүліктік кешендер ретінде сатып алу;

2) айналым қаражатын толықтыру негізгі құралдарды сатып алуға және/немесе жаңғыртуға және/немесе өндірісті кеңейтуге облигация шығару шеңберінде жүзеге асырылатын, бірақ облигация шығарудың жиынтық номиналды құнының 30 %-нан аспайтын жағдайларды қоспағанда, айналым қаражатын толықтыру;

3) мыналарды:

үлестес/байланысты тұлғаның құрылыс қызметін жүзеге асыруын растайтын құжат болған жағдайда жаңа және (немесе) жұмыс істеп тұрған объектілерді (ғимараттарды, құрылысжайларды және олардың кешендерін, коммуникацияларды) салуды (оның ішінде кеңейту, жаңғырту, техникалық жаңарту, реконструкциялау, реставрациялау, күрделі жөндеу);

Қазақстан Республикасының аумағында ресми дистрибьюторлар болып табылатын үлестес/байланысты тұлғалардан тауарларды, жұмыстарды және көрсетілетін қызметтерді сатып алуды;

тауарды, шикізатты және/немесе материалдарды үлестес/байланысты тұлға өндірген жағдайда үлестес/байланысты тұлғалардан осындай тауарларды, шикізатты және/немесе материалдарды сатып алуды қоспағанда, үлестес/байланысты тұлғалардан жылжымайтын мүлік объектілері түріндегі негізгі құралдарды, тауарларды, активтерді, жұмыстар мен көрсетілетін қызметтерді сатып алуға бағытталған;

4) жеңіл автомобильдерді (шанағы немесе кабинадан оқшауланған жүк платформасы бар жүк тасымалдауға арналған автомобильдерді қоспағанда) сатып алуға, оның ішінде ЭҚЖЖ коды 49.32 «Такси қызметі» бойынша қызметке («жасыл» жобаларды, сондай-ақ 1 (бір) бірлігінің құны 10 (он) миллион теңгеден аспайтын отандық өндірушілердің жеңіл автомобильдерін сатып алуға бағытталған жобаларды қоспағанда), ЭҚЖЖ коды 77.11 «Жеңіл автомобильдер мен жеңіл автокөлік құралдарын жалға алу және олардың лизингі» бойынша жеңіл автомобильдерді жалға және лизингке беруге (1 (бір) бірлігінің құны 10 (он) миллион теңгеден аспайтын отандық өндірушілердің жеңіл автомобильдерін жалға және лизингке беруді қоспағанда) бағытталған;

5) мектепке дейінгі білім беру немесе бүлдіршін жастағы балаларға білім беру жағдайларын қоспағанда (ЭҚЖЖ коды 85.10 «Мектепке дейінгі білім беру» және 88.91 «Балаларға жасалатын күндізгі күтім»), сондай-ақ нысаналы мақсаты бизнес-мақсаттарға (апартаменттерді, пәтерлерді, тұрғын үйлерді, жеке тұрғын үй құрылысы бойынша жер учаскелерін жалға/қосалқы жалға беруді қоспағанда) қаржы агенттігінің уәкілетті органының бірінші шешімі шыққан күннен бастап бір жыл ішінде өзгерген кезде жылжымайтын мүлікпен операцияларды жүзеге асыру (апартаменттерді, пәтерлерді және тұрғын үйлерді, жеке тұрғын үй құрылысы бойынша жер учаскелерін сатып алу/жалға алу/қосалқы жалдау (осы Облигациялар бойынша кепілдік беру қағидаларында белгіленген мерзім өткеннен кейін қаржы агенттігінің уәкілетті органының шешімі негізінде 1 (бір) қаржы жылынан аспайтын қосымша мерзім беруге жол беріледі);

6) сатып алынатын жобаның кемінде 20 %-ын қосымша жаңғыртпай, бұрын субсидия және/немесе кепілдік алған, дайын және пайдалануға берілген/қолданыстағы жобаны сатып алуға шығарылған;

7) салықтық міндеттемелерді, зейнетақы аударымдары мен әлеуметтік аударымдарды, кедендік төлемдер мен алымдарды төлеу болып табылады деп көрсетілген облигацияларды қоспағанда, кепілдік инвестициялық тиімді жаңа жобаларды, сондай-ақ өндірісті жаңғыртуға және кеңейтуге бағытталған жобаларды іске асыруды қаржыландыру үшін және осы Облигациялар бойынша кепілдік беру қағидалары шеңберінде жобалар бойынша ағымдағы міндеттемелерді қайта қаржыландыру үшін Қазақстан Республикасының заңнамасына сәйкес шығарылған және қор биржасының ресми тізіміне енгізілген, сондай-ақ АХҚО актілеріне сәйкес шығарылған және АХҚО қор биржасының ресми тізіміне енгізілген облигацияларға, оның ішінде «жасыл» облигацияларға қолданылады.

15. Кепілдік беру салық декларациясының деректері, оның ішінде міндетті зейнетақы жарналары және (немесе) әлеуметтік аударымдар жөніндегі деректер негізінде жұмыс орындарының орташа жылдық санын сақтай отырып немесе ұлғайтып, еңбекақы төлеу қорының көлемін қаржы агенттігі шешім қабылдаған күннен бастап 2 (екі) қаржы жылынан кейін 10 %-ға міндетті ұлғайтуды көздейтін жобалар бойынша жүзеге асырылады.

Эмитент қаржы агенттігі шешім қабылдаған күннен бастап 2 (екі) қаржы жылынан кейін төленетін салық көлемінің (корпоративтік табыс салығы/жеке табыс салығы) 10 %-ға ұлғаятынын да растайды.

Бұл ретте жоғарыда көрсетілген көрсеткіштерді кепілдік түрінде тікелей қолдау алған/алатын кәсіпкер растайды.

Эмитенттің айналым қаражатын толықтыруға, сондай-ақ ағымдағы міндеттемелерді қайта қаржыландыруға бағытталған жобаларына тиімділік өлшемшарттарына қол жеткізу туралы талаптар қолданылмайды.

16. Кепілдік Қазақстан Республикасының заңнамасына сәйкес шығарылған және қор биржасының ресми тізіміне енгізілген, сондай-ақ АХҚО актілеріне сәйкес шығарылған және АХҚО қор биржасының ресми тізіміне енгізілген, олар бойынша облигация шығару шарттарында облигацияларды орналастырудан алынған ақшаны пайдаланудың нысаналы мақсаты жаңа және/немесе қолданыстағы «жасыл» жобаларды қаржыландыру немесе қайта қаржыландыру болып табылады деп көрсетілген облигацияларға, оның ішінде «жасыл» облигацияларға қолданылады.

17. Кепілдік Қазақстан Республикасының заңнамасына сәйкес шығарылған және қор биржасының және (немесе) АХҚО қор биржасының ресми тізіміне енгізілген облигацияларға қолданылады.

18. Эмитент сатып алғандарын қоспағанда, орналастырылған облигациялардың, оның ішінде «жасыл» облигациялардың номиналдық құны сомасының бір бөлігіне кепілдік беріледі.

19. Бағалы қағаздар нарығы туралы заңда немесе АХҚО-ның қолданыстағы құқығында белгіленген жағдайлардан басқа, орналастырылған облигациялардың номиналды құны сомасының бір бөлігіне кепілдік беру жүзеге асырылатын облигацияны шығару шарттарына кепілдік берудің бүкіл мерзімі ішінде қаржы агенттігінің уәкілетті органымен келісу бойынша өзгерістер мен толықтырулар енгізуге болады.

20. Облигациялар/«жасыл» облигациялар бойынша кепілдік беру мерзімі ұзарту құқығынсыз 5 (бес) жылға дейін, бірақ облигациялардың айналыс мерзімінен аспайды.

21. Орналастырылған облигациялардың номиналды құны сомасының бір бөлігіне кепілдік беру облигация шығару шарттарында сыйақы төлеу кезеңділігі бір жылда 360 (үш жүз алпыс) күн және бір айда 30 (отыз) күн есебінен бір жылда екі реттен артық болмайды деп белгіленген облигациялар бойынша ғана жүзеге асырылады.

22. Кепілдігі бар эмитент облигациялары номиналды ұстауды есепке алу жүйесінде ескеріледі. Кепілдігі бар облигациялармен жасалған мәмілелерді тіркеу бағалы қағаздар нарығын мемлекеттік реттеу жөніндегі тиісті уәкілетті органдардың нормативтік құқықтық актісінде көзделген тәртіппен номиналды ұстау жүйесінде (орталық депозитарийдің және/немесе АХҚО қор биржасының орталық депозитарийінің есепке алу жүйесінде) жүргізіледі.

23. Эмитент кепілдігі бар облигация ұстаушылардың өкілін бағалы қағаздар нарығында кастодиандық және/немесе брокерлік және дилерлік қызметті жүзеге асыратын бағалы қағаздар нарығына кәсіпқой қатысушылар арасынан өзі таңдайды. Бұл ретте облигация ұстаушының өкілі эмитенттің үлестес тұлғасы және облигация шығару жөніндегі андерайтер болып табылмайды.

3-параграф. Қатысушылардың өзара іс-қимылы

24. Эмитент қаржы консультантымен бірлесіп мынадай кезеңдерден өтеді:

1) қор биржасының және/немесе АХҚО қор биржасының алдын ала келісімін алу. Алдын ала келісім алу үшін:

өтінішті және құжаттар топтамасын, оның ішінде облигация шығару шарттарының жобасын қор биржасына және/немесе АХҚО қор биржасына беру;

эмитентті және оның бағалы қағаздарын қор биржасының және/немесе АХҚО қор биржасының өлшемшарттарына/талаптарына сәйкестігі тұрғысынан тексеру қажет;

2) қаржы агенттігіне кепілдік алуға өтініш беру (оның ішінде Egov немесе Damu-online арқылы өтініш беруге болады);

3) шығару шарттарын қаржы нарығы мен қаржы ұйымдарын реттеу, бақылау және қадағалау жөніндегі уәкілетті органда тіркеу және/немесе АХҚО қор биржасының тіркеуі;

4) қор биржасына және/немесе АХҚО қор биржасына листингке өтінішті және құжаттардың толық топтамасын беру.

25. Қаржы агенттігі эмитенттің қамтамасыз етуінің кепілдік құнын бағалауды қаржы агенттігінің уәкілетті органы бекітетін ішкі нормативтік құжаттарда белгіленген рәсімге сәйкес өзі жүргізеді.

26. Кепілдік алуға өтініш беру үшін эмитент қаржы агенттігіне осы Облигациялар бойынша кепілдік беру қағидаларына [2-қосымшаға](#sub2) сәйкес құжаттар топтамасымен қоса мынадай құжаттарды ұсынуы қажет:

1) қор биржасының және/немесе АХҚО қор биржасының эмитенттің және оның бағалы қағаздарының листингтік және құжаттарға қойылатын талаптарға сәйкестігі туралы алдын ала келісімі;

2) облигациялар шығару шарттарының жобасы;

3) эмитент пен орталық депозитарий және/немесе АХҚО қор биржасының орталық депозитарийі арасында төлем агентінің қызметтер көрсетуіне шарт жасасуға ниеттену туралы хабарлама;

4) қаржы агенттігіне өтінім берілген күні салық берешегінің жоқ екені туралы анықтама;

5) өтімді кепілдің кемінде 50 %-ының бар екені растау үшін бағалау компаниясының қорытындысы.

Көрсетілген, оның ішінде осы Облигациялар бойынша кепілдік беру қағидаларына [2-қосымшада](#sub2) көрсетілген құжаттарды қаржы агенттігіне Egov немесе Damu-online қосымшалары арқылы онлайн ұсынуға болады.

27. Құжаттарды алғаннан кейін 10 (он) жұмыс күні ішінде қаржы агенттігі эмитенттен/қаржы консультантынан түскен құжаттарды және эмитенттен түскен өтініштерді осы Облигациялар бойынша кепілдік беру қағидаларының шарттарына сәйкестігі тұрғысынан қарайды:

1) құжаттар топтамасының толық болуын тексереді. Құжаттар топтамасы толық ұсынылмаған не белгіленген нысандарға сәйкес келмейтін құжаттар ұсынылған жағдайларда ұсынылған құжаттар бойынша нақты кемшіліктерді көрсете отырып ұсынылған құжаттарды эмитентке пысықтау үшін қайтарады. Ұсынылған құжаттарға ескертулер болған және/немесе құжаттар топтамасы толық болмаған кезде қаржы агенттігі құжаттар топтамасын алған күннен бастап 3 (үш) жұмыс күні ішінде эмитентке жою үшін ескертулерді және (немесе) жетіспейтін құжаттарды, ақпаратты ұсынуға сұрату жібереді. Бұл ретте қаржы агенттігі үшін құжаттарды қарау мерзімі жаңадан басталады;

2) облигация шығару шарттары жобасының нысаналы мақсатын осы Облигациялар бойынша кепілдік беру қағидаларының шарттарына сәйкестігі тұрғысынан тексереді;

3) қаржы агенттігінің уәкілетті органы бекітетін ішкі нормативтік құжаттармен бекітілген нысан бойынша эмитенттің жобасын толық құжаттар топтамасымен қоса қаржы агенттігінің уәкілетті органының қарауына шығарады.

28. Қаржы агенттігінің уәкілетті органы жобаларды тиісті қаржы жылында кепілдік беру үшін бюджет қаражаты болған кезде қарайды.

29. Қаржы агенттігінің уәкілетті органы кепілдік беру (бермеу) туралы оң/теріс шешім қабылдағаннан кейін қаржы агенттігі эмитентке/қаржы консультантына, облигация ұстаушылардың өкіліне қаржы агенттігінің кепілдік беруінің мүмкіндігі (мүмкін еместігі) туралы шешімі бар хат жолдайды.

Қаржы агенттігінің кепілдік беру мүмкіндігі туралы оң шешімі бар хатта қаржы агенттігінің уәкілетті органы шешім қабылдаған күннен бастап 2 (екі) қаржы жылынан кейін салық декларациясының деректері, оның ішінде міндетті зейнетақы жарналары және (немесе) әлеуметтік аударымдар бойынша деректер негізінде жұмыс орындарының орташа жылдық санының сақталуы/ұлғаюы, еңбекақы төлеу қоры көлемінің ұлғаю, бюджетке төленетін салықтар көлемінің (корпоративтік табыс салығы/жеке табыс салығы) 10 %-ға өсу мәндері көрсетіледі.

30. Қаржы агенттігі кәсіпкердің жобасы бойынша теріс шешім қабылдаған жағдайда мұндай шешім туралы хатта теріс шешімнің негізі дәлелденеді.

31. Оң шешімі бар хат алынғаннан кейін қаржы агенттігі, облигация ұстаушылардың өкілі және эмитент арасында облигациялар бойынша кепілдік беру шарты жасалады.

Облигациялар бойынша кепілдік беру үшін бюджетте қаражат болмаған жағдайда тиісті уәкілетті органнан/өңірлік үйлестірушіден кепілдік беру шартына қол қойылмайды.

32. Облигациялар бойынша кепілдік беру шартын жасасқан күннен бастап 5 (бес) жұмыс күнінен кешіктірмей эмитент орталық депозитарийге және/немесе АХҚО қор биржасының орталық депозитарийіне және қор биржасына және/немесе АХҚО қор биржасына облигациялар бойынша кепілдік беру шартының жасалғаны туралы хабарлама жібереді, онда облигация кепілдігінің мөлшері және орналастырылған облигация саны туралы мәліметтер міндетті түрде көрсетіледі.

4-параграф. Облигациялар бойынша кепілдік беру шартының тоқтатылуы

33. Эмитенттің жобасына кепілдік беру шартының қолданылуын тоқтату туралы шешімді қаржы агенттігі қабылдайды.

34. Қаржы агенттігі эмитенттің жобасына кепілдік беру шартын тоқтату/жою туралы шешімді мынадай фактілер анықталған кезден бастап 10 (он) жұмыс күні ішінде қабылдайды:

1) кепілдік беру жүзеге асырылатын облигацияларды орналастырудан түскен қаражатты толықтай нысаналы пайдаланбау. Облигацияларды орналастырудан түскен қаражатты ішінара нысаналы пайдаланбау фактілері анықталған кезде қаржы агенттігі кепілдік сомасын нысаналы пайдаланылмаған сомаға барабар төмендету туралы шешім қабылдайды;

2) жобаның және (немесе) эмитенттің осы Облигациялар бойынша кепілдік беру қағидаларының шарттарына сәйкес келмеуі;

3) эмитенттің шоттарындағы ақшаға тыйым салу (шоттағы ақшаның талап қоюды толық көлемде қамтамасыз ететуге жеткілікті болуы шартымен шоттардағы ақшаға талап қоюды қамтамасыз ету жөніндегі шаралар ретінде тыйым салуды қоспағанда) және/немесе эмитенттің шоты бойынша шығыс операцияларын тоқтата тұру.

35. Эмитенттің нысаналы пайдаланылмаған облигациялары анықталған жағдайда облигация ұстаушылар өкілі қаржы агенттігіне облигацияларды орналастырудан түскен қаражатты нысаналы пайдаланбау фактісін растайтын құжаттарды ұсынады. Облигациялар бойынша кепілдік беру шарты жойылады.

Эмитент қаржы агенттігінің уәкілетті органы шешім қабылдаған күннен бастап 2 (екі) қаржы жылынан кейін осы Облигациялар бойынша кепілдік беру қағидалары шеңберінде салық декларациясының деректері, оның ішінде міндетті зейнетақы жарналары және (немесе) әлеуметтік аударымдар бойынша деректер негізінде жұмыс орындарының орташа жылдық санын сақтау/ұлғайту, еңбекақы төлеу қоры көлемін ұлғайту, бюджетке төленетін салықтар (корпоративтік табыс салығы/жеке табыс салығы) көлемін 10 %-ға өсіру көрсеткіштеріне қол жеткізбеген жағдайда кепілдік шартының күші жойылмайды.

36. Осы Облигациялар бойынша кепілдік беру қағидаларының [34-тармағында](#sub3400) көрсетілген фактілер анықталғаннан кейін қаржы агенттігі 5 (бес) жұмыс күні ішінде кепілдік беруді тоқтату немесе қайта бастау туралы шешім қабылдайды және тиісті хатпен облигация ұстаушылардың өкілін, орталық депозитарийді және эмитентті хабардар етеді.

37. Эмитент облигациялар бойынша купондық сыйақы төлеу бойынша міндеттемелерді орындамаған жағдайда эмитентке туындаған берешекті күнтізбелік 30 (отыз) күн ішінде өтеу үшін мерзім беріледі. Бұл ретте облигация ұстаушылардың өкілі қаржы агенттігін эмитенттің мерзімі өтіп кеткен берешегі туындағаны туралы хабардар етеді.

38. Қаржы агенттігі эмитентке кепілдік беру шартының қолданылуын тоқтату туралы шешім қабылданған күннен бастап 5 (бес) жұмыс күні ішінде эмитентке, облигация ұстаушылардың өкіліне және орталық депозитарийге және/немесе АХҚО қор биржасының орталық депозитарийіне тиісті хатпен кепілдік беру шартын біржақты бұзу туралы хабарлама жібереді, онда кепілдік беру шартын бұзу күні мен бұзу себебін көрсетеді.

39. Облигациялар бойынша кепілдік беру шарты мынадай жағдайда бұзылды деп танылады:

1) эмитенттің облигацияларды толық өтеуі;

2) облигациялар шығарылымын мемлекеттік тіркеудің сот шешімі бойынша жарамсыз деп танылуы;

3) бағалы қағаздар нарығын мемлекеттік реттеу жөніндегі уәкілетті органның және/немесе АХҚО қаржылай көрсетілетін қызметтерді реттеу жөніндегі уәкілетті органының шешімі бойынша облигациялар шығарылымының күшін жою;

4) қаржы агенттігінің кепілдік беруді тоқтату туралы шешім қабылдауы;

5) эмитент бастамасымен облигациялар бойынша кепілдік беру шартының бұзылуы;

6) облигациялар бойынша кепілдік беру шартының қолданылу мерзімінің аяқталуы.

40. Облигациялар мерзімінен бұрын өтелген жағдайда осылайша өтелген күннен кейінгі 2 (екі) жұмыс күні ішінде эмитент қаржы агенттігін осы облигацияларды мерзімінен бұрын өтеу фактісі туралы хабардар етеді.

5-параграф. Эмитенттің «электрондық үкімет» веб-порталы арқылы электрондық өтінім беруі

41. Кәсіпкер осы Облигациялар бойынша кепілдік беру қағидалары шеңберінде «электрондық үкімет» веб-порталы арқылы жүгінген кезде қаржы агенттігіне электрондық нысанда мынадай құжаттарды ұсынады:

1) кәсіпкердің электрондық цифрлық қолтаңбасымен куәландырылған электрондық сауал нысанындағы өтініш;

2) кредиттік бюроға ақпарат беруге және кредиттік есеп алуға келісім;

3) дербес деректерін жинауға және өңдеуге келісімі;

4) эмитенттің және оның бағалы қағаздарының листингтік талаптарға сәйкестігі туралы қор биржасының және/немесе АХҚК қор биржасының алдын ала қорытындысы бар электрондық көшірме (сканерленген көшірме);

5) кепілдік сомасының есеп-қисабымен облигациялар шығару шарттарының жобасы.

Кәсіпкер Қазақстан Республикасының заңнамасына сәйкес тіркелген заңды тұлға болып табылса, кепілдік тарту туралы шешім қабылдаған кәсіпкердің уәкілетті органының шешімі заңды тұлғаның электрондық цифрлық қолтаңбасымен келісу нысанында расталады.

Кәсіпкер жөніндегі мәлімет, оның ішінде заңды тұлғаны/дара кәсіпкерді мемлекеттік тіркеу туралы анықтама жөніндегі, қызмет түріне лицензия (егер қызмет түрі лицензияланатын болса) жөніндегі мәліметтерді және бюджетке төленетін міндетті төлемдер бойынша берешектің жоқ/бар екені туралы мәліметтерді қаржы агенттігі «электрондық үкімет» шлюзі арқылы тиісті мемлекеттік ақпараттық жүйелерден алады.

«Электрондық үкімет» шлюзі арқылы тиісті мемлекеттік ақпараттық жүйелерден деректерді алуға техникалық тұрғыдан мүмкіндік болмаған немесе деректер анық болмаған жағдайларда қаржы агенттігі құжаттарды кәсіпкерден сұратады.

42. Қызмет көрсету нәтижесі кәсіпкерге электрондық цифрлық қолтаңбамен куәландырылған электрондық құжат нысанында «жеке кабинетке» жіберіледі.

3-тарау. Жобалардың іске асырылуын мониторингтеу

43. Осы Облигациялар бойынша кепілдік беру қағидалары шеңберінде кәсіпкерлер жобаларының іске асырылуын мониторингтеуді қаржы агенттігі және облигация ұстаушылардың өкілі жүзеге асырады.

Қаржы агенттігі мониторингті кәсіпкерлік жөніндегі уәкілетті орган бекіткен Жеке кәсіпкерлікті мемлекеттік қолдау шаралары шеңберінде іске асырылатын жобаларға мониторинг жүргізу қағидаларына сәйкес жүзеге асырады.

44. Қаржы агенттігінің функциялары:

1) орталық депозитарий және/немесе АХҚО қор биржасының орталық депозитарийі және/немесе АХҚО қор биржасының тіркеушісі ұсынатын деректер мен құжаттар негізінде кепілдік шартын жасасқан эмитенттің облигациялық қарызды нысаналы пайдалануын мониторингтеу;

2) орталық депозитарий және/немесе АХҚО қор биржасының орталық депозитарийі ұсынатын деректер негізінде эмитенттің төлем тәртібін мониторингтеу;

3) жобаның іске асырылуын мониторингтеу;

4) кепілдік беру рәсімдері мен шарттары бөлігінде жобаның және/немесе эмитенттің осы Облигациялар бойынша кепілдік беру қағидаларының талаптарына сәйкестігін мониторингтеу.

45. Облигация ұстаушылар өкілінің функциялары, оның ішінде облигациялар бойынша кепілдік шартының талаптарына сәйкес:

1) облигация шығару шарттарында белгіленген міндеттемелерді эмитенттің облигация ұстаушылар алдында орындауын бақылау;

2) эмитенттің облигацияларды орналастырудан алынған ақшаны нысаналы пайдалануын бақылау;

3) эмитенттің облигация ұстаушылар алдындағы міндеттемелерінің орындалуын қамтамасыз ету болып табылатын мүліктің жай-күйін бақылау;

4) эмитенттің облигация ұстаушылар алдындағы міндеттемелерінің орындалуын қамтамасыз ету болып табылатын мүлікке қатысты эмитентпен кепіл шартын жасасу;

5) эмитенттің қаржылық жай-күйін мониторингтеу және оның корпоративтік оқиғаларын талдау;

6) эмитенттің облигация шығару шарттарында белгіленген міндеттемелерді орындамауы мәселелері бойынша облигация ұстаушылардың құқықтары мен мүдделерін қорғауға бағытталған, оның ішінде меншігіне эмитенттің орналастырылған (сатып алынғандарын шегергенде) облигацияларының елу және одан да көп пайызы тиесілі облигация ұстаушылардың атынан сотқа талап қою арқылы шаралар қолдану;

7) облигация ұстаушыларды және қор биржасының және/немесе АХҚО қор биржасының уәкілетті органын осы тармақтың жоғарыда көрсетілген тармақшаларына сәйкес өз әрекеті мен осындай әрекеттің нәтижелері туралы тоқсанына кемінде бір рет хабардар ету;

8) кепілдік сомасы 500 (бес жүз) миллион теңгеден асатын кепілдік беру жобалары бойынша қаржы агенттігінің сұратуына сәйкес тоқсан сайынғы негізде жобаның қаржы мониторингін жүргізу үшін қажетті құжаттар топтамасын қаржы агенттігіне тоқсанына бір реттен асырмай ұсыну.

46. Қор биржасының және/немесе АХҚО қор биржасының функциялары:

1) эмитенттің листингке құжаттарының толық топтамасын, оның ішінде облигациялар шығару шарттарының жобасын тексеруді жүргізеді;

2) эмитенттің облигацияларын, оның ішінде «жасыл» облигацияларды, қор биржасының және/немесе АХҚО қор биржасының ресми тізіміне енгізу туралы алдын ала келісім береді;

3) қажет болған жағдайда эмитенттің және оның бағалы қағаздарының қор биржасының және/немесе АХҚО қор биржасының өлшемшарттарына/талаптарына сәйкестігіне тексеру жүргізеді.

47. Мониторинг функцияларын жүзеге асыру үшін қаржы агенттігі эмитенттен мониторинг нысанасына қатысты, оның ішінде салықтық құпияны құрайтын қажетті құжаттар мен ақпаратты сұратады, жобаның іске асырылуын сол жерге барып мониторингтеуді жүзеге асырады.

«Жасыл» облигациялар бойынша қаржылай қолдау қаражатының нысаналы пайдаланылуын мониторингтеу шеңберінде қаржы агенттігі «жасыл» таксономияның шекті өлшемшарттарында:

1) энергия тұтынуды төмендетудің нақты ең төмен мәндері;

2) парниктік газдар шығарындыларының ең төмен деңгейі;

3) қалдықтардың кәдеге жаратудың/үлесін азайтудың;

4) су тұтынуды төмендету;

5) ең үздік қолжетімді технологиялар анықтамалықтарының талаптарына сәйкес келу (шекті өлшемшартта көрсетілген бөлікте) көзделген жағдайларда провайдерлердің тәуелсіз бағалауының негізінде эмитенттің белгіленетін «жасыл» жоба бойынша мәлімделген осы шекті өлшемшарттарға қол жеткізуін тексереді.

Сыртқы бағалау провайдерінің қорытындысын эмитент ұсынады.

48. Мониторинг функцияларын жүзеге асыру үшін облигация ұстаушылардың өкілі эмитенттен мониторинг нысанасына жататын, оның ішінде салықтық және коммерциялық құпияны құрайтын қажетті құжаттар мен ақпаратты жергілікті жерге бару құқығымен сұратады.

49. Облигация ұстаушылардың өкілі Қазақстан Республикасының заңнамасына сәйкес бағалы қағаздар нарығын мемлекеттік реттеу жөніндегі уәкілетті органды өз әрекеті туралы хабардар етеді.

50. Қаржы агенттігі облигацияларды орналастырудан түскен қаражат толықтай нысаналы пайдаланылмаған кезде кепілдікті тоқтатады/жояды/облигацияларды орналастырудан түскен қаражатты нысаналы мақсаты бойынша пайдаланбау, осы Облигациялар бойынша кепілдік беру қағидаларының және/немесе кепілдік шартының талаптарын бұзу, қаржы агенттігінің кепілдік беру туралы шешімімен белгіленген кепілдік беру шарттарын бұзу фактілері анықталған кезде кепілдік сомасын облигацияларды орналастырудан түскен қаражатты нысаналы пайдалану сомасына пропорционалды түрде төмендетеді.

51. Эмитент жобасының іске асырылу барысының ағымдағы мониторингі туралы қаржы агенттігінің бекітілген нысанына сәйкес есепті облигация ұстаушылардың өкілі қаржы агенттігіне есепті айдан кейінгі айдың 5 (бесінші) күнінен кешіктірмей, жазбаша түрде ұсынады және қаржы агенттігі айқындаған жауапты орындаушының электрондық мекенжайына қоса жолдайды.

Кәсіпкерлік субъектілері

шығарған облигациялар

бойынша кепілдік беру

[қағидаларына](#sub0)

1-қосымша

Экономикалық қызметтің басым түрлерінің

 тізбесі

|  |  |
| --- | --- |
| Экономикалық қызмет түрлерінің жалпы жіктеуішінің коды | Атауы |
| 1 | 2 |
| Ауыл, орман және балық шаруашылығы |
| 01 | 01.11 «Дәнді дақылдарды (күріштен басқа), бұршақ және майлы дақылдарды өсіруді» қоспағанда, өсімдік және мал шаруашылығы, аңшылық және осы салаларда қызметтер көрсету |
| 03 | Балық аулау және балық өсіру |
| Тау-кен өндіру өнеркәсібі және карьерлерді игеру |
| 08.12.1 | Қиыршық тасты және құмды карьерлерді игеру |
| 09 | Тау-кен өндіру өнеркәсібінде кызметтер көрсету |
| Өңдеу өнеркәсібі |
| 10 | Тамақ өнімдерінің өндірісі |
| 11.06 | Уыт өндірісі |
| 11.07 | Алкогольсіз сусындар, минералды сулар және шөлмекке құйылған басқа да сусындар өндірісі |
| 13 | Текстиль бұйымдарының өндірісі |
| 14 | Киім өндірісі |
| 15 | Былғары және оған жататын өнім өндірісі |
| 16 | Жиһаздан басқа, ағаш және тоз бұйымдарының өндірісі; сабаннан және тоқуға арналған материалдардан жасалған бұйымдар өндірісі |
| 17 | Қағаз және қағаз өнімдерінің өндірісі |
| 18 | Полиграфиялық қызмет және жазылған ақпарат жеткізгіштерін тыңдап-көрсету |
| 20 | Химия өнеркәсібі өнімдерінің өндірісі |
| 21 | Негізгі фармацевтикалық өнімдер мен фармацевтикалық препараттар өндірісі |
| 22 | Резеңке және пластмасса бұйымдарының өндірісі |
| 23 | Өзге де бейметалл минералдық өнімдер өндірісі |
| 24 | Металлургия өндірісі\* |
| 25 | Машиналар мен жабдықтардан басқа дайын металл бұйымдарының өндірісі |
| 26 | Компьютерлер, электрондық және оптикалық жабдықтар өндірісі |
| 27 | Электр жабдықтарының өндірісі |
| 28 | Басқа топтамаларға енгізілмеген машиналар мен жабдықтар өндірісі |
| 29 | Автомобильдер, тіркемелер және жартылай тіркемелер өндірісі |
| 30 | Басқа көлік құралдарының өндірісі |
| 31 | Жиһаз өндірісі |
| 32 | Өзге де дайын бұйымдар өндірісі |
| 33 | Машиналар мен жабдықтарды жөндеу және орнату |
| Электр энергиясымен, газбен, бумен, ыстық сумен және кондицияланған ауамен жабдықтау |
| 35.11.2 | Гидроэлектр станцияларының электр энергиясын өндіруі |
| 35.11.4 | Жел электр станцияларының электр энергиясын өндіруі |
| 35.11.5 | Күн электр станцияларының электр энергиясын өндіруі |
| 35.11.9 | Өзге де электр станцияларының электр энергиясын өндіруі |
| Сумен жабдықтау; су бұру; қалдықтарды жинау, өңдеу және жою, ластануды жою қызметі |
| 38 | Қалдықтарды жинау, өңдеу және жою; материалдарды кәдеге жарату (қалпына келтіру) |
| 39 | Ластануды жою қызметі және қалдықтарды жою саласындағы өзге де көрсетілетін қызметтер |
| Көтерме және бөлшек сауда; автомобильдерді және мотоциклдерді жөндеу |
| 45.2 | Автокөліктерге техникалық қызмет көрсету және жөндеу |
| Көлік және қоймаға жинау |
| 49.3 | Құрлықтағы өзге де жолаушылар көлігінің қызметі\*\* |
| 49.41 | Жүк автомобиль көлігінің қызметі |
| 50 | Су көлігінің қызметі |
| 52 | Жүктерді қоймаға жинау және қосалқы көлік қызметі |
| 53 | Пошта және курьер қызметі\*\*\* |
| Тұру және тамақтану бойынша қызметтер көрсету |
| 55.10 | Қонақүйлердің және тұруға арналған соған ұқсас орындардың қызметтер көрсетуі |
| 55.20 | Демалыс күндерінде және қысқа мерзімді тұрудың өзге де кезеңдеріне баспана беру\*\*\*\* |
| 55.30 | Кемпингтердің, автофургондарға арналған тұрақтардың және тұруға арналған автотіркемелердің қызметтер көрсетуі |
| Ақпарат және байланыс |
| 58 | Баспа қызметі |
| 59.14 | Кинофильмдерді көрсету жөніндегі қызмет |
| 61 | Телекоммуникациялар |
| 62 | Компьютерлік бағдарламалау, консультациялық және басқа ілеспе көрсетілетін қызметтер |
| Жылжымайтын мүлікпен операциялар |
| 68.20.8 | Жеке меншік немесе жалға алынған қойма үй-жайларын жалдау (қосалқы жалдау) және басқару\*\*\*\*\* |
| Кәсіптік, ғылыми және техникалық қызмет |
| 69.2 | Бухгалтерлік есеп және аудит саласындағы қызмет; салық салу бойынша консультация беру |
| 71 | Сәулет, инженерлік ізденістер, техникалық сынақтар мен талдау саласындағы қызмет |
| 72 | Ғылыми зерттеулер және әзірлемелер |
| 74 | Өзге де кәсіптік, ғылыми және техникалық қызмет |
| 75 | Ветеринариялық қызмет |
| Әкімшілік және қосалқы қызмет көрсету саласындағы қызмет |
| 81 | Ғимараттарға қызмет көрсету және аумақтарды абаттандыру қызметі |
| Білім беру |
| 85 | Білім беру |
| Денсаулық сақтау және халыққа әлеуметтік қызмет көрсету |
| 86 | Денсаулық сақтау саласындағы қызмет |
| 87 | Халыққа тұруын қамтамасыз ете отырып әлеуметтік қызмет көрсету саласындағы қызмет |
| 88 | Халыққа тұруын қамтамасыз етпей әлеуметтік қызмет көрсету саласындағы қызмет |
| Өнер, ойын-сауық және демалыс |
| 91 | Кітапханалардың, архивтердің, музейлердің қызметі және мәдениет саласындағы өзге де қызмет |
| 93 | Спорт, демалысты және ойын-сауықты ұйымдастыру саласындағы қызмет\*\*\*\*\*\* |
| Көрсетілетін қызметтердің өзге де түрлерін ұсыну |
| 95 | Компьютерлерді, жеке тұтыну заттарымен тұрмыстық тауарларды жөндеу |
| 96.01 | Текстиль және тері бұйымдарын жуу және (химиялық) тазалау |

\*шойын, болат және ферроқорытпа өндірісін (экономикалық қызмет түрлерінің жалпы жіктеуішінің (бұдан әрі - ЭҚЖЖ) коды «24.10»), ядролық отынды қайта өңдеуді (ЭҚЖЖ коды «24.46»), шойын құюды (ЭҚЖЖ коды «24.51»), болат құюды (ЭҚЖЖ коды «24.52») қоспағанда;

\*\* ЭҚЖЖ коды 49.32 «Такси қызметі» бойынша қызметті қоспағанда («жасыл» жобаларды және 1 (бір) бірлігінің құны 10 (он) миллион теңгеден аспайтын отандық өндірушілердің жеңіл автомобильдерін сатып алуға бағытталған жобаларды қоспағанда);

\*\*\* табиғи монополиялар саласына жататын қызметті қоспағанда;

\*\*\*\* апартаменттерді, пәтерлерді және тұрғын үйлерді қоспағанда;

\*\*\*\*\* бұл ЭҚЖЖ қойма үй-жайлары мен қойма алаңдарын жалға беруді көздейді;

\*\*\*\*\*\* дискотекалар мен караокені қоспағанда.

Кәсіпкерлік субъектілері

шығарған облигациялар

бойынша кепілдік беру

[қағидаларына](#sub0)

2-қосымша

Кәсіпкердің жобасы бойынша қаржы агенттігіне ұсынылатын құжаттар тізбесі

1. Жалпы құжаттар

|  |  |  |
| --- | --- | --- |
| Р/с № | Құжаттың атауы | Нысан |
| 1 | 2 | 3 |
| 1 | Эмитенттен/эмитент өкілінің құжаттары тізбесіне ілеспе хат | түпнұсқа/электрондық цифрлық қолтаңба (бұдан әрі - ЭЦҚ) қолданылған электрондық формат |
| 2 | Құжаттар топтамасындағы барлық құжаттардың тізімдемесі немесе құжаттарды қабылдау-тапсыру актісі | эмитент/эмитент өкілі қол қойған және эмитенттің/эмитент өкілінің мөрімен расталған түпнұсқа/ЭЦҚ қолданылған электрондық формат |
| 3 | Қор биржасы үшін облигациялар шығаруға өтінім | көшірме/ЭЦҚ қолданылған электрондық формат |

|  |  |  |
| --- | --- | --- |
| 4 | Қор биржасының алдын ала қорытындысы | түпнұсқа/ЭЦҚ қолданылған электрондық формат |
| 5 | Эмитенттің соңғы есепті күнгі жағдай бойынша қаржылық құжаттары (берешектің пайда болған күнін, өтеу жоспарланған күнді және берешектің нысанасын көрсете отырып, таратып жазылған кредиторлық және дебиторлық берешек, негізгі құралдардың, тауарлық-материалдық қорлардың (бұдан әрі - ТМҚ) таратып жазылуы, соңғы 12 айдағы кірістер мен шығыстар туралы есеп (жеке кәсіпкерлер үшін)\* | Нотариат куәландырған көшірме/түпнұсқа/ЭЦҚ қолданылған электрондық формат |
| 6 | Кәсіпкердің мөрімен расталған (заңды тұлғалар үшін)\* эмитенттің жыл басындағы және соңғы есепті күнгі жағдай бойынша қаржы құжаттары (берешектің пайда болған күнін, өтеудің жоспарланған күнді және берешектің нысанасын көрсете отырып, жыл басындағы және соңғы есепті күнгі жағдай бойынша таратып жазылған кредиторлық және дебиторлық берешек, негізгі құралдардың, ТМҚ-ның таратып жазылуы) | Нотариат куәландырған көшірме/түпнұсқа/ЭЦҚ қолданылған электрондық формат |
| 7 | Кірістер мен шығыстар туралы есеп баптарының таратылып жазылуы - өткізуден түскен кіріс, өзіндік құны, кезең шығыстары, өзге де кірістер мен шығыстар, қаралатын кезең үшін ақшалай және заттай мәндегі өткізілген өнімнің көлемі\* | Нотариат куәландырған көшірме/түпнұсқа/ЭЦҚ қолданылған электрондық формат |
| 8 | Қызмет көрсететін банктің толық деректемелерін көрсетуді қоса алғанда, құжаттарды қарау кезіндегі жағдай бойынша қызмет көрсететін банктен несие берешегінің болуы (болмауы) туралы, соңғы 12 айдағы айналымдар, сондай-ақ мерзімінде төленбеген есеп айырысу құжаттары туралы анықтама (№ 2 картотека) | банк нысаны бойынша түпнұсқа (түпнұсқамен салыстырып тексерілген көшірме күнтізбелік 30 күнге дейін күшінде болады)/ ЭЦҚ қолданылған электрондық формат |
| 9 | Несие берешегінің, оның ішінде басқа қаржы ұйымдарынан мерзімі өткен берешектің болуы туралы анықтама (банктерден басқа кредиттер болған кезде) | түпнұсқа (түпнұсқамен салыстырып тексерілген көшірме күнтізбелік 30 күнге дейін күшінде болады)/ЭЦҚ қолданылған электрондық формат |
| 10 | Банктердегі барлық шоттар туралы мәліметтер | хаттың түпнұсқасы/ЭЦҚ қолданылған электрондық формат |
| 11 | Лицензиялар\*\*, патенттер, квоталар және тағы да басқалар (өтініш берушінің қызмет түрі лицензияланатын немесе қарыз қаражаты жұмсалатын тауарлар мен көрсетілетін қызметтердің жекелеген түрлерін өткізу лицензияланатын жағдайда) | лицензия туралы ақпаратты қамтитын мәліметтерді уәкілетті орган «электрондық үкімет» шлюзі арқылы тиісті мемлекеттік ақпараттық жүйелерден алады |
| 12 | Жобаны іске асыру жөніндегі құжаттар (бар болса):1) келісімшарттар, сатып алу-сату шарттары, ниет шарттары, жұмыстар жүргізу, қызметтер көрсету шарттары, орындалған жұмыстар актілері, төлем шоттары және тағыда басқа;2) жоспарланатын жұмыстар бойынша смета, құрылыс-монтаждау жұмыстарын жүргізуге тиісті рұқсат (кредит құрылыс, реконструкциялау саласында пайдалану үшін берілген жағдайда);3) жобаға жеке қатысқанын растайтын құжаттар;4) қаралатын жоба бойынша шешім қабылдау үшін банк пайдаланатын құжаттар | түпнұсқамен салыстырып тексерілген көшірме/ЭЦҚ қолданылған электрондық нұсқа |
| 13 | Бизнес-жоспар | түпнұсқа немесе түпнұсқамен салыстырып тексерілген көшірме/ЭЦҚ қолданылған электрондық формат |
| 14 | Соңғы және ағымдағы жылдар үшін қолданыстағы және қолданылған келісімшарттар (бар болса) | көшірмелер/ЭЦҚ қолданылған электрондық формат |
| 15 | Кредиттік келісімдер (қолданыстағы кредиттер болған кезде) | көшірмелер/ЭЦҚ қолданылған электрондық формат |
| 16 | Банк атынан банктік қарыз, кепіл және кепілдік шартын жасасатын тұлғаның өкілеттіктерін растайтын құжаттар | банктің мөрімен куәландырылған көшірмелер (банктің кепілдік шартын жасасатын кезге қарай ұсынуына жол беріледі)/ЭЦҚ қолданылған электрондық формат |

\* 500 (бес жүз) миллион теңгеден асатын кредиттер бойынша.

Ескертпе: қаржы есептілігінің ескіру мерзімі банк құжаттар топтамасын ұсынған күнге 6 (алты) айдан аспайды.

2. Кәсіпкердің құқықтық мәртебесі мен өкілеттіктерін айқындайтын құжаттар

1. Эмитент жеке кәсіпкер болған жағдайда:

|  |  |  |
| --- | --- | --- |
| Р/с № | Құжаттың атауы | Нысан |
| 1 | 2 | 3 |
| 1 | Жеке басты куәландыратын құжат | жеке басты куәландыратын құжаттар туралы мәліметтерді уәкілетті орган «электрондық үкімет» шлюзі арқылы тиісті мемлекеттік ақпараттық жүйелерден алады |
| 2 | Кәсіпкерді мемлекеттік тіркеу туралы хабарлама\*\* | жеке кәсіпкер ретінде тіркеу туралы мәліметтерді уәкілетті орган «электрондық үкімет» шлюзі арқылы тиісті мемлекеттік ақпараттық жүйелерден алады |
| 3 | Қол қою үлгілері, мөрдің бедері (бар болса) бар құжат | түпнұсқа не түпнұсқамен салыстырып тексерілген көшірме/ЭЦҚ қолданылған электрондық формат |
| 4 | Кәсіпкердің/кепілгердің кредиттік бюроға ақпарат беруге және кредиттік есеп алуға келісімі | түпнұсқа қаржы агенттігінің атына беріледі/ЭЦҚ қолданылған электрондық формат |
| 5 | Кәсіпкердің/кепілгердің дербес деректерді жинауға және өңдеуге келісімі | түпнұсқа қаржы агенттігінің атына беріледі/ЭЦҚ қолданылған электрондық формат |

2. Эмитент Қазақстан Республикасының заңнамасына сәйкес тіркелген заңды тұлға болған жағдайда:

|  |  |  |
| --- | --- | --- |
| Р/с № | Құжаттың атауы | Нысан |
| 1 | 2 | 3 |
| 1 | Жарғы, оған енгізілген өзгерістер мен толықтырулар | түпнұсқамен салыстырып тексерілген көшірме/ЭЦҚ қолданылған электрондық формат |
| 2 | Заңды тұлғаны мемлекеттік тіркеу/қайта тіркеу туралы куәлік/анықтама\*\* | заңды тұлғаны мемлекеттік тіркеу (қайта тіркеу) туралы мәліметтерді уәкілетті орган «электрондық үкімет» шлюзі арқылы тиісті мемлекеттік ақпараттық жүйелерден алады |
| 3 | Уәкілетті органның бірінші басшыны тағайындау туралы шешімі | түпнұсқа немесе түпнұсқамен салыстырып тексерілген көшірме |
| 4 | Банкте және қаржы агенттігінде кәсіпкердің атынан құжаттарға қол қоюға уәкілеттік берілген тұлғаның жеке басын куәландыратын құжат, сондай-ақ оның өкілеттіктерін растайтын құжаттар | жеке басты куәландыратын құжаттар туралы мәліметтерді уәкілетті орган «электрондық үкімет» шлюзі арқылы тиісті мемлекеттік ақпараттық жүйелерден алады/ЭЦҚ қолданылған электрондық формат |
| 5 | Кепілдіктер тарту туралы шешім қабылдаған уәкілетті органның шешімі | қаржы агенттігі бекіткен нысан бойынша түпнұсқа/ЭЦҚ қолданылған электрондық формат |
| 6 | Қор биржасы уәкілетті органының шешімі | қор биржасы бекіткен нысан бойынша түпнұсқа/ЭЦҚ қолданылған электрондық формат |
| 7 | Бірінші басшының, бас бухгалтердің қол қою және кәсіпкер мөрінің бедері (бар болса) үлгілері бар құжат | түпнұсқамен салыстырып тексерілген көшірме/ЭЦҚ қолданылған электрондық формат |
| 8 | Кәсіпкердің/құрылтайшының/кепілгердің кредиттік бюроға ақпарат беруге және кредиттік есеп алуға келісімі | түпнұсқа қаржы агенттінінің атына беріледі/ЭЦҚ қолданылған электрондық формат |

Ескертпе:

\*\* Шағын және орта кәсіпкерлік субъектісі бойынша, оның ішінде заңды тұлғаны мемлекеттік тіркеу/қайта тіркеу туралы анықтама және жеке кәсіпкерді тіркеу, кәсіпкерлік субъектісінің санаты, лицензия туралы хабарлама бойынша мәліметтерді уәкілетті орган «электрондық үкімет» шлюзі арқылы тиісті мемлекеттік ақпараттық жүйелерден алады.

Мемлекеттік көрсетілетін қызметті «электрондық үкімет» порталы арқылы алған кезде жоғарыда көрсетілген мәліметтерді қоспағанда, өтінішке құжаттардың электрондық көшірмелері қоса беріледі.

Бірнеше парақтан тұратын құжат ұсынылған жағдайда, мұндай құжат тігіліп, нөмірленеді не құжаттың әр парағында уәкілетті тұлғалардың қолы қойылып, мөрімен/мөртабанымен бекітіледі.